EURONEWS Στις αγορές ξανά η Κύπρος

Σύμφωνα με τον κυβερνητικό εκπρόσωπο, Πρόδρομο Προδρόμου, «το μεγάλο ενδιαφέρον -αφού η έκδοση υπερκαλύφθηκε σχεδόν τέσσερις φορές- και η ιστορικά ευνοϊκότερη απόδοση για τη χώρα μας, μαρτυρούν την εμπιστοσύνη της διεθνούς οικονομικής κοινότητας στην κυπριακή οικονομία, στις προοπτικές της και στις πολιτικές που ακολουθούνται».

Μετά την επιστροφή της Κύπρου σε επενδυτική βαθμίδα, καθώς και την ένταξη της στο πρόγραμμα αγοράς κρατικών ομολόγων από την EKT, «η σημερινή επιτυχής έκδοση είναι ένα καθαρό δείγμα της νέας προοπτικής που ανοίγεται για την Κύπρο», πρόσθεσε ο κυβερνητικός εκπρόσωπος.

Aπό την πλευρά του ο Κύπριος υπουργός Οικονομικών, Χάρης Γεωργιάδης, σε ανάρτηση στο Τwitter χαρακτηρίζει το αποτέλεσμα ως «ψήφο εμπιστοσύνης για την κυπριακή οικονομία» και «δικαίωση των αποφάσεων ευθύνης και της μεγάλης προσπάθειας του συνόλου των παραγωγικών μας δυνάμεων».

Η ζήτηση για κυπριακό ομόλογο ανήλθε στα 5,7 δισ. ευρώ, ενώ αρχικός στόχος του υπουργείου Οικονομικών ήταν η άντληση ποσού ύψους 1 δισ. ευρώ.

Το βιβλίο προσφορών άνοιξε στις διεθνείς αγορές στις 11.05 το πρωί και έκλεισε στις 13.00. Ημερομηνία έκδοσης του ομολόγου είναι η 25η Σεπτεμβρίου του 2018 και η ημερομηνία λήξης η 25η Σεπτεμβρίου του 2028.

naftemporiki.gr με πληροφορίες από ΑΜΠΕ